KOMMISSIONENS GENNEMFØRELSESAFGØRELSE

af 28. august 2017

om offentliggørelse i Den Europæiske Unions Tidende af en anmodning om ændring af produktspecifikationen for en betegnelse i vinsektoren, jf. artikel 105 i Europa-Parlamentets og Rådets forordning (EU) nr. 1308/2013

(Pla i Llevant (BOB))

(2017/C 284/07)

EUROPA-KOMMISSIONEN HAR —

under henvisning til traktaten om Den Europæiske Unions funktionsmåde,

under henvisning til Europa-Parlamentets og Rådets forordning (EU) nr. 1308/2013 af 17. december 2013 om en fælles markedsordning for landbrugsprodukter og om ophævelse af Rådets forordning (EØF) nr. 922/72, (EØF) nr. 234/79, (EF) nr. 1037/2001 og (EF) nr. 1234/2007 (1), særlig artikel 97, stk. 3, og

ud fra følgende betragtninger:

For at gøre det muligt at indgive indsigelser i henhold til artikel 98 i forordning (EU) nr. 1308/2013 bør ansøgningen om ændring af produktspecifikationen for betegnelsen »Pla i Llevant« offentliggøres i Den Europæiske Unions Tidende —

BESTEMT FØLGENDE:

Eneste artikel

Den ansøgning om ændring af produktspecifikationen for den beskyttede oprindelsesbetegnelse »Pla i Llevant«, der er indgivet i medfør af artikel 105 i forordning (EU) nr. 1308/2013, findes i bilaget til denne afgørelse.

I henhold til artikel 98 i forordning (EU) nr. 1308/2013 giver offentliggørelsen af denne afgørelse ret til at gøre indsigelse mod ændringen af den produktspecifikation, der er henvist til i nærværende artikel, stk. 1, inden for to måneder for datoen for offentliggørelsen i Den Europæiske Unions Tidende.

(1) EUT L 347 af 20.12.2013, s. 671.

BILAG

»PLA I LLEVANT«

PDO-ES-A1038-AM03

Ansøgningsdato: 11. februar 2016

ANSØGNING OM ÆNDRING AF EN PRODUKTSPECIFIKATION

1. Regler, der finder anvendelse for ændringen

Artikel 105 i forordning (EU) nr. 1308/2013 — væsentlig ændring

2. Beskrivelse og begrundelse for ændringen

2.1. Uddelegering af kontrollen af produktspecifikationen til et kontrolorgan

Den kompetente myndighed har uddelegeret kontrollen af overholdelsen af produktspecifikationen for den beskyttede oprindelsesbetegnelse »Pla i Llevant« til tilsynsrådet for den beskyttede betegnelse, efter at det var blevet godkendt af det spanske nationale akkrediterings- og certificeringsmyndighed (ENAC) i februar 2012.

Denne ændring vedrører kun punkt 9 i produktspecifikationen og ikke enhedsdokumentet.

2.2. Udvidelse af det afgrænsede område

Ændringen består i udvidelse af det afgrænsede område til også at omfatte kommunen Santanyi.

Punkt 4 i produktspecifikationen og punkt 5 i enhedsdokumentet er derfor ændret.

Ændringen foretages af følgende grunde:

— Kommunen Santanyi grænser op til kommuner, der indgår i området for den beskyttede oprindelsesbetegnelse »Pla i Llevant«, navnlig Campos og Felanitx.

— Kommunen Santanyi kan påvise en uafbrudt tradition for vinfremstilling i hele kommunens historie.

— De naturlige miljø- og jordbundsforhold i kommunen adskiller sig ikke fra resten af det nuværende geografiske område for den beskyttede oprindelsesbetegnelse »Pla i Llevant«.

— Tidligere eksperimentelle undersøgelser er blevet gennemført med druer fra vinsorter, der dyrkes i Santanyi, i henhold til bestemmelserne for den beskyttede oprindelsesbetegnelse »Pla i Llevant«.

— Disse undersøgelser har vist, at vin fremstillet af druer fra Santanyi opfylder de kvalitetskrav (fysiske, kemiske og organoleptiske), der er fastsat for oprindelsesbetegnelsen »Pla i Llevant«.

Optagelsen af kommunen i området for fremstilling af vine med den beskyttede oprindelsesbetegnelse »Pla i Llevant« er dermed fuldt ud berettiget.

ENHEDSDOKUMENT

1. Registreret betegnelse

Pla I Llevant

2. Type geografisk betegnelse

BOB — beskyttet oprindelsesbetegnelse

3. Kategorier af vinavlsprodukter

1. Vin

3. Hedvin

4. Mousserende vin

8. Perlevin

4. Beskrivelse af vinen/vinene

Vin — Hvidvine og rosévine

Hvid- og rosévinene er klare, gennemsigtige og glinsende med friske, frugtige aromaer. I munden føles de friske, åbne og frugtige. De hvidvine, der lagres på fade, har den for denne fremgangsmåde typiske duft- og smagsmæssige egenskaber. Fuld, cremet, struktureret og vedvarende mundfølelse.

Svovldioxid: 240 hvis > 5 gram/liter glukose og fruktose.

Grænseværdierne for analyseparametre, som ikke er nævnt her, skal være i overensstemmelse med de relevante EU-forskrifter.

Generelle analytiske kendetegn

Maksimalt alkoholindhold (vol. %) Faktisk minimumsalkoholindhold (vol. %) 10,5 Totalt minimumssyreindhold 4,5 milliækvivalenter pr. liter Maksimalt indhold af flygtig syre (milliækvivalenter pr. liter) 13,3 Maksimalt svovldioxidindhold (milligram pr. liter) 180

Vin — Rødvine

Rødvinene er klare, livlige og glinsende med en kraftig til middel farve. De unge vine har friske, frugtige aromaer, og de ældre vine udviser aromaer af moden frugt, der gennem bidrag fra fadet beriges yderligere. I munden er de elegante, behagelige, fyldige, afbalanceret og fløjlsagtig med en varm, langvarig eftersmag.

Svovldioxid: 180 hvis > 5 gram/liter glukose og fruktose.

Grænseværdierne for analyseparametre, som ikke er nævnt her, skal være i overensstemmelse med de relevante EU-forskrifter.

Generelle analytiske kendetegn

Maksimalt alkoholindhold (vol. %) Faktisk minimumsalkoholindhold (vol. %) 11 Totalt minimumssyreindhold 4,5 milliækvivalenter pr. liter Maksimalt indhold af flygtig syre (milliækvivalenter pr. liter) 13,3 Maksimalt svovldioxidindhold (milligram pr. liter) 140

Hedvin

Farven på hedvinene er strågul, med grønne til gyldne nuancer ved overfladen. Ved de røde hedvine går farveskalaen fra kraftig rød til lilla. Vinene er klare og glinsende. Ved de hvide hedvine er der blomsteragtige aromaer, og der anes toner af frugt nedlagt i sirup med modningsnoter. Ved de røde hedvine er der smag af syltet frugt, rosiner og nødder. De har en tilpas syrlighed og er afbalancerede og elegante.

Svovldioxid: 175 hvis > 5 gram/liter glukose og fruktose.

Det maksimale indhold af flygtig syre er 25 milliækvivalenter pr. liter, eftersom disse vine har et totalt alkoholindhold på 15 vol. % eller derover. Dette er i overensstemmelse med den undtagelse, der er omhandlet i punkt 3 i bilag I C til forordning (EF) nr. 606/2009.

Grænseværdierne for analyseparametre, som ikke er nævnt her, skal være i overensstemmelse med den relevante EU-lovgivning.

Generelle analytiske kendetegn

Maksimalt alkoholindhold (vol. %) Faktisk minimumsalkoholindhold (vol. %) 15 Totalt minimumssyreindhold 4,5 i milliækvivalenter pr. liter Maksimalt indhold af flygtig syre (milliækvivalenter pr. liter) 25 Maksimalt svovldioxidindhold (milligram pr. liter) 130

Mousserende vin

De unge mousserende vine er næsten uden farve. Mousserende vine, der lagres på fade, har en kraftigere farve. Farven på mousserende rosévine er mellem løgskalsfarvet og rosalilla.

I alle tilfælde har vinene et glinsende udseende. Boblerne er små og frigives langsomt over længere tid, således at de danner lange kæder. Aromaerne minder om, at de er fremstillet af andre vine gennem autolyse af vinbærmene. I ganen har vinen en tilpas syrlighed, uden ruhed. Eftersmagen er ren og lang.

Grænseværdierne for analyseparametre, som ikke er nævnt her, skal være i overensstemmelse med de relevante EU-forskrifter.

Generelle analytiske kendetegn

Maksimalt alkoholindhold (vol. %) Faktisk minimumsalkoholindhold (vol. %) 11 Totalt minimumssyreindhold 4,5 i milliækvivalenter pr. liter Maksimalt indhold af flygtig syre (milliækvivalenter pr. liter) 13,3 Maksimalt svovldioxidindhold (milligram pr. liter) 160

Perlevin

De hvide perlevine er strågule, med en lys gylden overflade. Rosévinene har en middel rosalilla farvetone.

Vinene er klare og glinsende. Boblerne og boblekolonnerne er små. Aromaen er frugtig med lugt og smag af den anden gæring. I munden er vinen frisk og frugtig med lang eftersmag.

Grænseværdierne for analyseparametre, som ikke er nævnt her, skal være i overensstemmelse med de relevante EU-forskrifter.

Generelle analytiske kendetegn

Maksimalt alkoholindhold (vol. %) Faktisk minimumsalkoholindhold (vol. %) 10 Totalt minimumssyreindhold 4,5 milliækvivalenter pr. liter Maksimalt indhold af flygtig syre (milliækvivalenter pr. liter) 13,3 Maksimalt svovldioxidindhold (milligram pr. liter) 160

5. Vinfremstillingsmetoder

a. Væsentlige ønologiske fremgangsmåder

Særlig ønologisk fremgangsmåde

De teknikker, der anvendes ved behandling af druerne, mosten og vinen, kontrollen af gæring og forarbejdningen, skal være udformet til at producere produkter at højeste kvalitet. Til ekstraktionen af most eller vin må kun anvendes mekaniske systemer, der ikke beskadiger eller afriver klasens faste dele. Fremgangsmåder, som indebærer forudgående opvarmning af druerne eller opvarmning af mosten eller vinene sammen med presserester af druer, er forbudt. Der bør anvendes et passende tryk ved ekstrahering af mosten eller vinen og adskillelsen fra presseresterne, således at udbyttet ikke er større end 70 liter vin pr. 100 kilogram høstet afgrøde.

b. Maksimumsudbytte

11 000 hektoliter pr. hektar

77 hektoliter pr. hektar

6. Afgrænset område

Produktionsområdet for oprindelsesbetegnelsen »Pla i Llevant« udgøres af følgende kommuner, der er beliggende på øen Mallorca: Algaida, Ariany, Arta, Campos, Capdepera, Felanitx, Llucmajor, Manacor, Maria de la Salut, Montuíri, Muro, Petra, Porreres, Sant Joan, Sant Llorenc des Cardassar, Santa Margalida, Santanyi, Sineu og Vilafranca de Bonany, som tilsynsrådet har klassificeret som egnede til produktion af druer af de angivne sorter.

7. Primære druesorter

PENSAL BLANCA, synonym for: MOLL

CALLET

GORGOLLASSA

GIRO ROS

FOGONEU

MANTO NEGRO

8. Tilknytning til det geografiske område

Vin

Vinstokkene præges af regionens økarakter og deres beliggenhed tæt ved havet. Regionens fremherskende vind »Embat« bringer kølighed, fugtighed og salthed. Den har indvirkning på, hvilken type vinstokke der dyrkes, eftersom den eksponerer frugten for luften gennem sommerbeskæring og ved at tilføre høje saltniveauer. Et stort antal solskinstimer fremmer udviklingen af phenolforbindelser, giver en høj aromakoncentration og et højt alkoholindhold samt rødvine med kraftig til middelkraftig farve og klare hvidvine. De kalkholdige jorder fremmer forekomsten af aromatiske forbindelser. Tilsammen giver disse faktorer vinene med betegnelsen »Pla i Llevant« en enestående karakter med et veludviklet syreindhold, som giver vinene deres typiske struktur og alkoholindhold.

Mousserende vin, perlevin og hedvin

De kendetegnende karakteristiske egenskaber ved de mousserende vine, perlevinene og hedvinene med den beskyttede oprindelsesbetegnelse »Pla i Llevant« stammer fra de specifikke kvaliteter ved de vine, som de fremstilles ud fra.

9. Vigtige yderligere betingelser

Retlig ramme:

Den nationale lovgivning

Type yderligere betingelse: Supplerende bestemmelser om mærkning

Beskrivelse af betingelsen:

Etiketten skal være påført betegnelsen og logoet for oprindelsesbetegnelsen »Pla i Llevant«.

Retlig ramme:

Den nationale lovgivning

Type yderligere betingelse: Emballering i det afgrænsede område

Beskrivelse af betingelsen:

Påfyldningen af vinen skal finde sted i produktionsområdet, da dette er væsentligt for kvaliteten af slutproduktet. De optimale betingelser sikres bedst, når påfyldningen foretages af virksomheder, der er etableret i samme område som de vinbedrifter, der er omfattet af betegnelsen og står under deres direkte kontrol, eftersom de råder over specialviden og, hvad endnu vigtigere er, har indgående kendskab til de pågældende vines særlige egenskaber. De flasker, hvori vinen markedsføres med henblik på forbrug, skal være påført kvalitetsstempel, etiket eller nummereret kontroletiket udstedt af kontrolorganet, som vinbedriften selv skal anbringe. Hvis vin fra andre geografiske områder skal oplagres, skal kontrolorganet på forhånd gives skriftlig meddelelse herom. Oplagringen vil blive godkendt, såfremt følgende betingelser er opfyldt: vin i flasker med et rumindhold < 15 liter. Flaskerne skal være mærket på oprindelsesstedet.

Link til produktspecifikationen

http://www.caib.es/sites/qualitatagroalimentaria/es/pla_i_llevant-46239/